**REPUBLIKA HRVATSKA**

**SREDIŠNJI DRŽAVNI URED ZA HRVATE IZVAN REPUBLIKE HRVATSKE**

***nacrt***

**P R I J E D L O G**

**ZAKONA O HRVATSKOJ MATICI ISELJENIKA**

**Zagreb, listopad 2017.**

**P R I J E D L O G**

**ZAKONA O HRVATSKOJ MATICI ISELJENIKA**

**I USTAVNA OSNOVA ZA DONOŠENJE ZAKONA**

Ustavna osnova za donošenje Zakona o Hrvatskoj matici iseljenika nalazi se u odredbama članka 10. stavka 1. Ustava Republike Hrvatske („Narodne novine“, broj 85/10 pročišćeni tekst). Republika Hrvatska štiti prava i interese svojih državljana koji žive ili borave u inozemstvu i promiče njihove veze s domovinom. Dijelovima hrvatskog naroda u drugim državama Republika Hrvatska jamči osobitu skrb i zaštitu.

**II OCJENA STANJA, OSNOVNA PITANJA KOJA TREBA UREDITI**

**ZAKONOM I POSLJEDICE DONOŠENJA ZAKONA**

Zakonski položaj, rad i ustrojstvo Hrvatske matice iseljenika potrebno je uskladiti s novim zakonima koje je Hrvatski sabor donio nakon usvajanja Zakona o Hrvatskoj matici iseljenika 28. prosinca 1990. (NN 59/90). Hrvatska matica iseljenika je sljednik Matice iseljenika Hrvatske utemeljene 1951. godine, osnovane u cilju povezivanja, održavanja i jačanja suradnje s Hrvatima izvan Republike Hrvatske, pružanja pomoći u njihovim nastojanjima i aktivnostima na njegovanju hrvatskog kulturnog identiteta (jezika, kulture i tradicije).

Zakonom o Hrvatskoj matici iseljenika (N/N 59/90), Hrvatska matica iseljenika osnovana je kao „samostalna organizacija sa svojstvom društveno pravne osobe“. Danom stupanja na snagu Zakona o ustanovama 24. kolovoza 1993. godine, Hrvatska matica iseljenika je trebala ex lege postati javna ustanova (članak 78. stavak 1. Zakon o ustanovama). U međuvremenu je donijet čitav niz propisa u Republici Hrvatskoj s kojima je trebalo uskladiti djelatnost i organizacijsku strukturu Hrvatske matice iseljenika.

Temeljem Ustava Republike Hrvatske (članak 10. Ustava), donijet je Zakon o odnosima Republike Hrvatske s Hrvatima izvan Republike Hrvatske (NN broj 124/11 i 16/12). Zakon o odnosima Republike Hrvatske s Hrvatima izvan Republike Hrvatske obuhvaća sve subjekte važne za uređenje pitanja odnosa s Hrvatima izvan Republike Hrvatske. Odredbama članka 32. navedenog Zakona uređuju se najznačajnija pitanja vezana uz Hrvatsku maticu iseljenika. Navedenim odredbama osnivač Hrvatske matice iseljenika je Republika Hrvatska, a osnivačka prava u ime Republike Hrvatske obavlja Središnje tijelo državne uprave nadležno za područje odnosa Republike Hrvatske s Hrvatima izvan Republike Hrvatske. Odredbama istog članka Statut Hrvatske matice iseljenika donosi se uz suglasnost Vlade Republike Hrvatske.

Zaključno, sadašnji organizacijski oblik Hrvatske matice iseljenika nužno je uskladiti sa Zakonom o ustanovama. Hrvatska matica iseljenika postaje ustanova koja će pridonositi uspostavi kvalitetnih odnosa između Republike Hrvatske i hrvatskih zajednica, udruga i pojedinaca izvan Republike Hrvatske.

Predlagatelj je mišljenja da će se upravo predloženim propisom osigurati odgovarajući zakonski položaj Hrvatske matice iseljenika, njen rad i ustrojstvo. Ovaj propis predstavlja normativni temelj za ostvarivanje ciljeva koji stoje pred Hrvatskom maticom iseljenika.

**III. OCJENA SREDSTAVA POTREBNIH ZA PROVOĐENJE ZAKONA**

Za provedbu ovog Zakona osigurana su sredstva u Državnom proračunu.

**IV. TEKST PRIJEDLOGA ZAKONA**

Prilaže se tekst prijedloga Zakona o Hrvatskoj matici iseljenika.

**OPĆE ODREDBE**

**Članak 1.**

1. Ovim se Zakonom uređuju osnivačka prava, ustrojstvo, djelatnost, statut, upravljanje i nadzor nad radom Hrvatske matice iseljenika (dalje u tekstu: Matica).
2. Matica djeluje pod nazivom: Hrvatska matica iseljenika.
3. Sjedište Matice je u Zagrebu.

**Članak 2.**

1. Osnivač Matice je Republika Hrvatska.
2. Osnivačka prava u ime osnivača obavlja središnje tijelo državne uprave nadležno za područje odnosa Republike Hrvatske s Hrvatima izvan Republike Hrvatske (dalje u tekstu: Središnje tijelo).
3. Matica je javna ustanova od nacionalnog interesa za Republike Hrvatsku.
4. Matica ima svojstvo pravne osobe i upisuje se u sudski registar.
5. Matica nastavlja rad i pravni je sljednik Matice iseljenika Hrvatske osnovane 1951. kao kulturno-prosvjetno društvo, a od 1990. Hrvatske Matice iseljenika na temelju Zakona o Hrvatskoj matici iseljenika («Narodne novine», broj 59/90).

**DJELATNOST**

**Članak 3.**

1. Djelatnost Matice je očuvanje i razvoj hrvatskog nacionalnog, jezičnog i kulturnog identiteta Hrvata izvan Republike Hrvatske.
2. U obavljanju djelatnosti Matica:

- organizira i provodi kulturne, znanstvene, obrazovne, športske, nakladničke, informativne i ostale aktivnosti u Hrvatskoj i u inozemstvu, namijenjene Hrvatima izvan Republike Hrvatske,

- izdaje časopise, knjige, druge publikacije i audio-vizualna djela,

- organizira kulturne, umjetničke i športske priredbe od značaja za Hrvate izvan Republike Hrvatske

- njeguje i potiče suradnju s Hrvatima izvan Republike Hrvatske u području svog djelovanja.

1. Djelatnost Matice iz stavka 1. ovog članka od interesa je za Republiku Hrvatsku.
2. Djelatnost Matice ne obavlja se radi stjecanja dobiti. Ako Matica u obavljanju svoje djelatnosti ostvari dobit, tu dobit upotrebljava isključivo za obavljanje i razvoj svoje djelatnosti.

**Članak 4.**

1. Matica djeluje na području Republike Hrvatske.
2. Matica djeluje putem središnjeg ureda, a može djelovati i putem podružnica, u skladu s odredbama Statuta.
3. Osnivanje podružnica Matice, njihova djelatnost te druga pitanja vezana uz rad podružnica Matice uređuju se Statutom.

**UPRAVLJANJE**

**Članak 5.**

Tijela Matice su Upravno vijeće i ravnatelj.

**Članak 6.**

1. Matica može imati i druga stručna i savjetodavna tijela, sukladno zakonu i Statutu.
2. Sastav, način osnivanja te djelokrug navedenih tijela utvrđuje se Statutom.

**Članak 7.**

1. Upravno vijeće upravlja Maticom.
2. Upravno vijeće donosi Statut, akt o unutarnjem ustrojstvu i načinu rada, programe rada i razvoja ustanove i nadzire njihovo izvršavanje, odlučuje o financijskom planu i godišnjem obračunu, predlaže osnivaču promjenu djelatnosti, daje osnivaču i ravnatelju ustanove prijedloge i mišljenja o pojedinim pitanjima te donosi odluke i obavlja druge poslove određene zakonom, ovim Zakonom i Statutom ustanove.
3. Upravno vijeće ima predsjednika i četiri člana.
4. Predsjednika i članove Upravnog vijeća imenuje i razrješuje Vlada Republike Hrvatske, po prethodno pribavljenom mišljenju Središnjeg tijela.
5. Član Upravnog vijeća može biti razriješen i prije isteka vremena na koje je imenovan u slučaju da:

– sam zatraži razrješenje,

– ne ispunjava dužnosti u skladu s odredbama Statuta,

– zbog bolesti ili drugog opravdanog razloga izgubi sposobnost obnašanja dužnosti, a to bude utvrđeno od strane ovlaštenih osoba ili ustanova,

– svojim postupanjem i ponašanjem povrijedi dužnost koju obnaša.

1. Upravno vijeće donosi odluke većinom glasova svojih članova.
2. Mandat članova Upravnog vijeća traje četiri godine.
3. Način rada Upravnog vijeća utvrđuje se Statutom.

**Članak 8.**

1. Ravnatelj je voditelj Matice.
2. Ravnatelja imenuje i razrješava Upravno vijeće, na prijedlog Vlade Republike Hrvatske, po prethodno pribavljenom mišljenju Središnjeg tijela u skladu sa zakonom i Statutom.
3. Za ravnatelja se imenuje osoba koja ima visoku stručnu spremu i ispunjava ostale uvjete određene Statutom.
4. Ravnatelj se imenuje na vrijeme od četiri godine i može biti ponovno imenovan na istu dužnost.
5. Ravnatelj predstavlja i zastupa Maticu, organizira i vodi poslovanje, poduzima sve pravne radnje u ime i za račun, zastupa je u svim postupcima pred sudovima, upravnim i drugim državnim tijelima te pravnim osobama s javnim ovlastima, izvršava odluke Upravnog vijeća, odgovoran je za zakonitost rada te obavlja i druge poslove utvrđene ovim Zakonom i Statutom.
6. Ravnatelj vodi stručni rad ustanove i odgovoran je za stručni rad ustanove.

**Članak 9.**

1. Ravnatelj ima zamjenika.
2. Zamjenik zamjenjuje ravnatelja u okviru ovlasti ravnatelja i na njega se odgovarajuće primjenjuje odredba članka 8. stavka 3. ovog Zakona.
3. Statutom se pobliže utvrđuju poslovi, ovlasti i odgovornosti zamjenika ravnatelja.

**Članak 10.**

1. Matica ima tajnika.
2. Statutom Matice pobliže se utvrđuje način izbora i opis poslova, ovlasti i odgovornosti tajnika, kao i uvjeti koje tajnik mora ispunjavati.

**STATUT**

**Članak 11.**

1. Statutom se uređuje unutarnji ustrojstvo Matice, tijela Matice, ovlasti, način rada i njihov djelokrug, međusobna prava i obveze osnivača i Matice, područni uredi Matice, predstavljanje i zastupanje Matice, način raspolaganja dobiti te druga pitanja od značaja za obavljanje djelatnosti i poslovanje Matice.
2. Statut Matice se donosi uz suglasnost Vlade Republike Hrvatske, po prethodno pribavljenom mišljenju Središnjeg tijela.

**Članak 12.**

Sredstva za obavljanje djelatnosti Matice osiguravaju se u Državnom proračunu Republike Hrvatske i iz drugih izvora sukladno zakonu.

**Članak 13.**

1. Matica odgovara za svoje obveze cijelom svojom imovinom.
2. Republika Hrvatska solidarno i neograničeno odgovara za obveze Matice.

**Članak 14.**

1. Djelatnost Matice je javna.
2. O javnosti rada skrbi ravnatelj.

**NADZOR**

**Članak 15.**

Nadzor nad zakonitošću rada Matice obavlja Središnje tijelo.

**PRIJELAZNE I ZAVRŠNE ODREDBE**

**Članak 16.**

1. Matica osnovana Zakonom o Hrvatskoj matici iseljenika („Narodne novine“, broj 59/90.) nastavlja s radom sukladno odredbama ovog Zakona.
2. Ravnatelj i članovi Upravnog odbora Matice koji su imenovani sukladno Zakonu o Hrvatskoj matici iseljenika („Narodne novine“, broj 59/90.) i Statutu nastavljaju s radom do isteka vremena na koje su imenovani odnosno do razrješenja te do imenovanja ravnatelja odnosno do imenovanja članova Upravnog vijeća, sukladno ovom Zakonu.
3. Statut i drugi opći akti Matice uskladit će se s odredbama ovog Zakona u roku od 90 dana od dana stupanja na snagu ovog Zakona.

**Članak 17.**

Danom stupanja na snagu ovog Zakona prestaje važiti Zakon o Hrvatskoj matici iseljenika („Narodne novine“, broj 59/90.).

**Članak 18.**

Ovaj Zakon stupa na snagu osmog dana od dana objave u „Narodnim novinama“.